VEGA præsenterer

**Bikstok er klar til at genindtage VEGA og dancehall-tronen med ny musik**

*Ikoniske Bikstok er tilbage i studiet og smækker gang i en rablende fest i Store VEGA den 27. oktober, når de endnu en gang skruer helt op for deres elastiske dancehall-beats og skæve, verbale skudsalver.*

Bikstoks lirede, jamaicanske lyd krydret med et slingrende, dansk tekstunivers har taget kegler landet over. Deres debutalbum *Over Stok Og Sten* (2005) satte gang i en ny bevægelse inden for dansk musik og stadfæstede de tre stokke som ikoner på den danske musikscene.

Nu vender de endnu en gang tilbage til Store VEGA med ny musik i rygsækken og deres helstøbte dansefest. Sidst den pionerende trekløver var forbi Musikkens Hus blev det til to udsolgte koncerter, som beviste, at stokkene stadig er i topform med deres fænomenale galskab i behold.

Siden deres debut har de opfindsomme gutter været på tour og haft gang i hver deres projekter, indtil de i 2013 udgav singlen ”Delirium”. 10 år efter debuten udkom den længeventede opfølger *Uranium*, der fik GAFFA til at kaste fem stjerner efter den *”vanvittige opturs-ep”.*

Trioen, bestående Pharfar, Eaggerman og Blæs Bukki, udgav ep’en *Uranium* i 2015, der trækker referencer til dengang de tre rutinerede kamphaner startede dansk dancehall. Nu er de tilbage for at genindtage tronen med ny musik og dele verbale lussinger ud til de nye skud på dancehall-stammen.

**Fakta om koncerten**

Bikstok (DK)

Lørdag d. 27. oktober kl. 21.00

Store VEGA, Enghavevej 40, 1674 København V

Billetpris 250 kr. + gebyr

Billetsalget starter i dag vega.dk og Ticketmaster.